ພວກສະແຫວງບຸນ ພາກັນລຸຫລັ່ງ ໄປຍັງ ເມືອງເບັດເລແຮັມ ເພື່ອສະຫຼອງຄຣິສຕ໌ມາສ
ພວກສະແຫວງບຸນ ແລະພວກນັກທ່ອງທ່ຽວ ຫຼາຍພັນຄົນ ເດີນທາງໄປຮອດເບັດເລແຮັມ ເພື່ອສະຫຼອງບຸນຄຣິສຕ໌ມາສ.
ພວກສະແຫວງບຸນ ແລະພວກນັກທ່ອງທ່ຽວຈຳນວນຫຼາຍໆພັນຄົນ ເລີ່ມເດີນທາງໄປເຖິງ ເມືອງເບັດເລແຮັມໃນວັນເສົາມື້ນີ້ເພື່ອສະເຫຼີມສະຫຼອງວັນບຸນຄຣິສຕ໌ມາສທີ່ເມືອງດັ່ງກ່າວ ຊຶ່ງເຊື່ອກັນວ່າເປັນບ່ອນປະສູດຂອງພະເຢຊູນັ້ນ ການສະເຫຼີມສະຫຼອງຂອງຄໍ່າຄືນກ່ອນວັນບຸນຄຣິສຕ໌ມາສຈະມາເຖິງຢູ່ທີ່ເມືອງເບັດເລແຮັມ ຊຶ່ງຕັ້ງຢູ່ໃນເຂດຝັ່ງຕາເວັນຕົກຂອງແມ່ນໍ້າຈໍແດັນນັ້ນ ຈະມີຮວມທັງການປະກອບພິທີທາງ ສາສະໜາໃນຕອນທ່ຽງຄືນທີ່ໂບດໃຫຍ່ Nativity ຜູ້ນຳຂອງສາສະໜາໂຣມັນກາໂຕລິກໃນດິນແດນສັກສິດຄືພະສັງຄະຣາດ Fuad Twal ຈະເປັນຜູ້ນຳພາ ໃນການປະກອບພິທີທາງສາສະໜາຢູ່ທີ່ໂບດດັ່ງກ່າວ ຊຶ່ງໄດ້ມີການສ້າງ ກວມ ບ່ອນທີ່ເຊື່ອກັນວ່າ ພະນາງແມຣີໄດ້ໃຫ້ກຳເນີດແກ່ພະເຢຊູນັ້ນ ເຈົ້າຄອງກຳແພງ ເມືອງເບັດເລແຮັມທ່ານ Victor Batarseh ກ່າວວ່າບຸນຄຣິສຕ໌ມາສແມ່ນມີຄວາມໝາຍ ເປັນພິເສດສຳລັບຊາວປາແລສໄຕນ໌ໃນຂະນະທີ່ການດຳເນີນຄວາມພະຍາຍາມຂອງພວກ ເຂົາເຈົ້າເພື່ອໃຫ້ປາແລສໄຕນ໌ກາຍເປັນປະເທດເອກກະລາດນັ້ນພວມກ້າວໄປຂ້າງໜ້າ ຂະນະດຽວກັນ ພວກຕຳຫຼວດໃນເມືອງເບັດເລແຮັມກໍພວມທຳການລາຕະເວນ ຊຶ່ງຄັ້ງນຶ່ງ ຜ່ານມາເຄີຍເປັນຫົວເມືອງທີ່ວຸ້ນວາຍ ຕັ້ງຢູ່ປະມານ 8 ຫຼັກກິໂລແມັດ ຫ່າງຈາກນະຄອນ ເຈຣູຊາແລັມໄປທາງທິດໃຕ້ ໃນເຂດຝັ່ງຕາເວັນຕົກຂອງແມ່ນໍ້າຈໍແດັນ